Gramo Rokkaz

Gramo Rokkaz (tiež známe ako Gramo Rokkaz Label alebo GR) bolo nezávislé slovenské hudobné vydavateľstvo a zároveň aj hudobná crew, založená v roku 2007 DJom Metysom, DJom Mikom a Dekanom. Pôvodne bolo založené ako DJská platforma a eventová agentúra, postupne sa ale vypracovalo na fungujúcu firmu, značku, vydavateľstvo, merchandise a partiu ľudí s podobným zmýšlaním. Zameriavalo sa na hip-hopovú hudbu. Členov labelu bolo v časoch najväčšej popularity 13, ako raperov, tak aj DJov a hudobných producentov. V minulosti zastrešovali aj skupinu DMS. Label vydal dokopy viac ako 10 albumov, či už samotnej skupiny alebo jednotlivých členov. Prvý raperom zastrešeným labelom Gramo Rokkaz bol raper Danosť.

História

Vzniklo 15. septembra 2007, no prvý oficiálny projekt skupiny vyšiel až v roku 2010, keď vydali vôbec prvý sampler na Slovensku s názvom "2010:Manifest". Podieľali sa na ňom raperi Tono S., Danosť, Decko, Rebel, Separ a Dame, producenti Smart, Analytik, Dame, Lkama a Deryck a DJi DJ Metys a DJ Miko. 

Veľkú popularitu a širšie povedomie im priniesol beef s raperom Radikalom z vtedajšej skupiny Dramatikz v roku 2011. Odvtedy Gramo Rokkaz naberali na sláve, stali sa doslova slovenskou hiphopovou "superskupinou" a dokonca si párkrát vyslúžili prívlastok "nového Názvu Stavby".

Prvá veľká rana labelu prišla 14. októbra 2013, kedy po dlhších nezhodách z Gramo Rokkaz odišli raperi Separ, Dame a producent Smart - teda celá skupina DMS, ktorá vtedy začínala naberať na popularite. Gramo Rokkaz ale nezaľahlo a pár mesiacov na to (26. februára 2014) vydávajú úspešný album "1", ktorý vyšiel v dvoch verziách (v normálnej a 2CD Deluxe verzií s exkluzívnými remixami a inštrumentálmi), avšak vyšiel pod "rebrandovaným" názvom skupiny GR Team, ktorej hlavnými reprezentantmi boli raperi Tono S., Danosť, Decko a Rebel. Ešte v tom istom roku (10. decembra 2014) vychádza veľká kompilácia toho najlepšieho z tvorby Gramo Rokkaz pod názvom "V" v troch verziách - normálnej 2CD, Deluxe 3CD s bonusovým mixtapom a Limited Deluxe Fanboxe s tričkom, nálepkami a 3CD.

V tomto období sa ale začína postupný úpadok labelu. V roku 2015 prišli pod label Boco Benjamen a Špeker Fajnšmeker z Banskej Bystrice, no vydali len 1 singel "Furt" a pod labelom nevydržali ani rok a koncom februára 2016 odstúpili. Label Gramo Rokkaz uviedol pre uvoľnenie z pod labelu dôvod: nenaplnené očakávania z hľadiska množstva tvorby. Tiež v tomto čase odchádza od Gramo Rokkaz aj zakladateľ DJ Miko, ktorý sa naplno pridáva ku skupine DMS s ktorou už dlhšie obdobie koncertoval. Do Gramo Rokkaz síce nastupuje nový člen BJ Piggo, ten ale zakrátko label takisto opúšťa.

Ďalšou ranou pre label bolo, že Danosť (ktorého EP "Oddanosť" bolo prvým oficiálne vydaným releasom labelu) sa rozhodol svoj sólo album vydať pod vlastným vydavateľstvom. Tono S. nakoniec svoj chystaný album v roku 2016 nevydal. Z labelu a skupiny GR Team ďalej odchádza raper Rebel, ktorý úplne ukončil hudobnú kariéru a tým sa aj rozpadá projekt Mater. Do Gramo Rokkaz ale prichádza nový člen Pašo, ktorý s producentom Lkamom zakladajú projekt City Code, no spolu s GR Team boli toto už jediné dva aktívne projekty pod labelom Gramo Rokkaz, ktoré spolu vôbec nespolupracovali a nesúviseli spolu už ani po hudobnej stránke.

Začiatkom decembra 2016 uverejňuje DJ Metys na sociálnej sieti príspevok o ukončení činnosti labelu Gramo Rokkaz k 31. decembru 2016 a následného rebrandu na eventovú agentúru INDIEvidual, ktorá zdedila aj všetky autorské práva. 31. decembra 2016 tak vydavateľstvo Gramo Rokkaz oficiálne ukončilo činnosť. Posledným vydaným releasom bolo EP "902" od projektu City Code, chystané EP GR Team "RAP2017" nakoniec vyšlo v roku 2017 vo vlastnom vydavateľstve.

Zostava 

 Raperi - Danosť, Decko, Rebel, Tono S., Separ, Dame, Boco, Špeker, Pašo
 Producenti - Analytik, Deryck, Lkama, Majstro, Smart
 DJi - BJ Piggo, DJ Dekan, DJ Metys, DJ Miko

Časová os

Diskografia

Albumy 

 2007 
Gramo Rokkaz presents DJ Metys - Urban Guerilla - Mixtape Vol. 1: The Takeover 

Gramo Rokkaz uvádza DJ Miko - Ruka Na Tanieri Mixtejp 1

 2008 
Danosť - Oddanosť EP

 2009 
Mater - Pre Tých, Čo Zabudli, Toto Je Rap!

Decko - Utečenec

 2010 
Gramo Rokkaz - 2010: Manifest

 2011 
DMS - Čo Sa Stalo?!

Lkama & DJ Miko - Podla Vkusu

 2012 
Decko - Kronikár

Tono S. - Univerzálny Hráč

Monsignor Separ - Buldozér

Decko & DJ Metys - Prológ mixtape

Tono S. & DJ Metys - Tréning mixtape

 2013 
Decko - Kronikár (Majstro remixy)

Smart - The threads of night and day (nevydaný)

 2014 
GR Team - 1

Tono S. & Beyuz - Návraty

Gramo Rokkaz - V

 2015 
Tono S.	- Fičúringy

Decko - Diabol Nosí Bradu

Gramo Rokkaz - V

 2016 
City Code - 902 EP

Tono S. - Album (nevydaný)

Single 

 2013 
GR Team	- "Gramo Rokkaz, Ty K​-​oko​-​t​!​"

GR Team	- Vízia

Tono S.	- "Staraj Sa O Seba​!"

 2014 
GR Team	- Pre Teba Za To, Že...

GR Team	- Pál Do​! 

 2015 
Tono S.	- Pán Člajn

Špeker & Boco -	Furt

 2016 
City Code - Posledných 100G

City Code - Mnísi

Tono S.	- Počítaj So Mnou

Tono S.	- Milionár

Decko - To Je Ten Týpek

City Code - Musíš Cítiť

City Code - Hradby

Referencie

Externé odkazy 
  www.artattack.sk - Článok o Deckovom albume Diabol nosí bradu (2015)
  www.artattack.sk - Tono S. ukazuje ČeskoSlovensku, ako hrajú jeho Fičúringy naživo (2015)
Slovenské hudobné vydavateľstvá